text: Unge iværksættere fra Sydjylland på national salgsmesse
  04 februar 2011 kl. 17.59
  Unge iværksættere fra Sydjylland ruster sig til et succesfuldt arbejdsliv gennem deltagelse i undervisningsforløb inden for entreprenørskab.
  På torsdag går det løs med national salgsmesse i Odense afholdt af Fonden for Entreprenørskab ? Young Enterprise, hvor 180 elev-virksomheder dyster.
  Der vil være konkurrence til stregen og en tydelig vinderattitude hos de fremmødte unge iværksættere, der deltager ved den nationale salgsmesse i Rosengårdcentret i Odense. 
  Forud har alle elev-virksomhederne kvalificeret sig fra regionale konkurrencer rundt i hele landet. Et dommerpanel bestående af 80 erfarne erhvervsfolk vil efter en nøje vurdering af de enkelte virksomheders produkter afgøre, hvem der står med den mest lovende forretning.
  - Eleverne vil blive vurderet på alt lige fra selve produktet til markedsføring, salg og økonomi, fortæller Christian Vintergaard, adm. direktør i Fonden for Entreprenørskab - Young Enterprise. 
  Fonden for Entreprenørskab - Young Enterprise, der er arrangøren bag den nationale salgsmesse i Odense, leverer bl.a. uddannelsesmaterialer og udvikler programmer og forløb til såvel grundskoler, ungdomsuddannelser og de videregående uddannelser, der skal motivere elever til iværksætteri og innovation.
  